**SIGMUNDS KVÆÐI**

**YNGRA**



***Jens Chr. Djurhuus (sjóvarbóndin***

**1. Í Føroyum búðu høvdingar tveir,**

**Sigmundur og Tróndur itu teir.**

***Niðurlag: Noregis menn! dansið væl í stillum;***

***stillið tykkum allar,***

***riddarar, Noregis menn!***

***dansið væl í stillum.***

**2. Sigmundur búði Skúvoy á,**

**Tróndur búði við Gøtuvág.**

**3. So grammur var Tróndur, hann hugsar ilt;**

**Sigmundur hevur vár` veitslu spilt.**

**4. Tróndur hann situr í sínari lon;**

**“Tit heintið mær Sjúrða Tollaksson.**

**5. Tit heintið mær Gutta og lága Tór.”**

**Snarliga boð eftir teimum fór.**

**6. Inn komu garpar og søgdu so:**

**“Hvat vilt tú, Tróndur, tú sendi oss boð?”**

**7. “Eg havi sent tykkum boðini tey,**

**at tit skulu hjálpa til Sigmunds deyð.**

**8. Tit hvessið spjót, tit hvessið knív;**

**tað skal galda Sigmunds lív.**

**9. Hetta mítt ráð man vera gott;**

**vit skulu herja á hann á nátt.”**

**10. Teir samlaðu saman sveinar og menn**

**og gingu til strandar allir í senn.**

**11. So sigldi Tróndur Skúvoyarfjørð,**

**skútan bognaði sum ein gjørð.**

**12. So myrk var náttin, og skútan gekk,**

**so blíðan byrin Tróndur fekk.**

**13. Myrk var náttin og skútan rann,**

**teir hildu beint mót Skúvoy fram.**

**14. Eingin vardi, teir komu hartil,**

**alt gekk til, sum Tróndur vil.**

**15. Skramblaðu teir við vápnum hart,**

**so hurðar gingu í smildur snart.**

**16. Sigmundur vaknar úr svøvni brátt:**

**“Hvør brýtur inn á meg í nátt?”**

**17. “Hann, sum brýtur tínar dyr,**

**tað er tann maður, tú háðaði fyrr.”**

**18. Sigmundur helt sítt svørð ímót,**

**fimm fullu høvur á Tróndar fót.**

**19. Sigmundur høggur av makt og vold,**

**trý duttu høvur á Tróndar skjold.**

**20. Tróndur hann var til ilsku fús:**

**“Tit setið nú eld á Sigmunds hús!”**

**21. Sigmundur talar til frænda sín:**

**“Nú má eg rýma av húsum mín´.”**

**22. Einar úr Suðuroy, hans frændi Tór,**

**eingin annar við Sigmundi fór.**

**23. Sigmunds hústrú stendur við vegg:**

**“Tú hoyr meg, Tróndur Gøtuskegg.**

**24. Stríðist tú móti konu og børn,**

**so er tú glúpskari enn ein bjørn.”**

**25. “Tit sløkkið eld, tit stingið inn knív!**

**Eg stríðist bert um Sigmunds lív.”**

**26. Tróndur vendi borgini frá,**

**beint ímót`sum Sigmundur lá.**

**27. Tróndur hevur so fyri orð:**

**“Eg kenni royk av Sigmunds fót.”**

**28. Tróndur biður teir hava mót:**

**“Eg kenni royk av Sigmunds fót.”**

**29. Teir gingu fram um grøna lund,**

**teir dvøldust við gjónna eina stund.**

**30. Sigmundur sær um gjónna brá:**

**Steingríms høvur á vølli lá.**

**31. Sigmundur aftur um gjónna sprakk:**

**svørðið úr hans hondum stakk.**

**32. Sigmundur flýddi á oynna norð,**

**Tróndur hevði tá manndóms orð.**

**33. Sigmundur kastaði í havið seg,**

**Einar og Tórur sama veg.**

**34. Tá ið Tróndur hetta sá,**

**aftur at báti skundar hann tá.**

**35. Aftur at báti skundar hann tá,**

**men ikki kundi hann Sigmund ná.**

**36. Svimja teir tríggir við miklari ferð,**

**sum streymur harður á firði er.**

**37. Tórur aftur um seg sá:**

**“Nú tekur Einar at dragna frá.”**

**38. Sigmundur gjørdi sær tann ómak:**

**hann legði Einar á sítt bak.**

**39. Tórur rætti Sigmundi hond:**

**“Nú hevur Einar givið upp ond.”**

**40. Sigmundur slepti Einar` av:**

**“Suðuroyarfjørður varð tín grav.”**

**41. Sigmundur svimur og frændi hans,**

**enn er fjórðingur eftir til lands.**

**42. Tórur legði seg bylgju ímót:**

**“Nú eri eg givin í hond og fót.**

**43. Tú svim til land, legg einki í meg!**

**Eg eri farin, men redda teg!.**

**44. Svaraði Sigmundur, í sjónum sat:**

**“Ei, mín frændi, skiljast vit at.**

**45. Vit vóru saman í mangari ferð,**

**ei mín frændi, skiljast vit her.”**

**46. Sigmundur var í orðum trygg`,**

**hann legði Tóra á sín rygg.**

**47. Sigmundur svimur av allari makt:**

**“Nú hava vit at landi lagt.”**

**48. Brimið tað brýtur sum boðaslóð,**

**tað Tóra niður at botni dró.**

**49. Sigmundur var ein menskur mann,**

**men ikki bóru beinini hann.**

**50. Tá hann hevði svomið tann veg so lang,**

**hann legði seg stillan niður í tang.**

**51. Torgrímur átti Sandvík fyrr,**

**hann sá tann morgun út fyri dyr.**

**52. Torgrímur hugdi mót tara út:**

**“Eg meini, eg síggi ein reyðan klút.”**

**53. Torgrímur talar til dreingir tveir:**

**“Tit hyggið, um har er nakað meir.”**

**54. Inn komu dreingir og siga frá,**

**stórur maður í tara lá.**

**55. Ein stórur maður í tara lá,**

**ongum líkari enn Sigmund` at sjá.**

**56. Torgrímur tók sær øks í hond,**

**so fór hann til sjóvarstrond.**

**57. Torgrímur niður í taran sær,**

**maktarleysur lá Sigmundur har.**

**58. Torgrímur talar til sveinar sín`:**

**“Gullringur Sigmunds skal vera mín.”**

**59. “Dreingir, tit haldið mær í hans hár,**

**meðan eg gevi honum banasár.**

**60. Dreingir, tit haldið í hans hár og topp,**

**meðan eg skilji høvur frá kropp`.”**

**61. Dreingirnir hildu í hans hár,**

**meðan hann gav honum banasár.**

**62. Dreingirnir hildu í hans hár og topp,**

**meðan hann skilti høvur frá kropp`.**

**63. Gullringin bóru teir heim til hús,**

**men kroppin gróvu teir í sand og grús.**

**64. Ein slíkan enda Sigmundur fekk,**

**hans líki ei í Føroyum gekk.**

